Nos Johannes dictus Li Sielles, Stephanus dictus Loichorneaux, Droynus dictus Guinemenz, Perrinus et Guillelmus, fratres, liberi quondam dicti Labeste, Droynus dictus Builloz, Guillelmus dictus Alaisete, Johanneta, uxor quondam Renaudi dicti Talabo, et Ysabellona, uxor quondam dicti Lecheuriat de Anneto, notum facimus quod cum essemus homines taillabiles et explectabiles alte et basse abbatis et conventus monasterii S. Martini Eduensis, et dicti religiosi sua Gratia nobis et aliis suis hominibus de Anneto concesserint et dederint ut nos nec heredes nostri amplius ad tailliam tenebimur, sed quod quelibet persona nostrum et heredum nostrorum et aliorum hominum dictorum religiosorum de Anneto, sui juris existens, nunc vel in posterum teneatur solvere annuatim in crastino festi Beati Martini hyemalis, loco taillie, dictis religiosis quinque solidos Turonenses parvos annue cense. Actum in presentia Galterii monachi Avalonensis, notarii, domini Johannis, curati ecclesie S. Martini Autissiodorensis, Henrici de Grangiis, Johannis le Vaudois, Guillelmi ejus fratris, de Anneto, et dicti Lagreste de Thoreio. Anno M CC XCVIII.